remis voor christiaen van hanewijck
borger van loven
philips etc. allen den genen die dese onse opene brieven
sullen sien ende hooren lesen saluyt doen te weten dat
wy hebben ontfangen die supplicatie van christiaen van
hanewyck gehoudt man van ende borger onser stadt loven
inhoudende hoe dat opden 9 deser maent aprilis tusschen
vyff ende ses uren naer noen voorden huyse van guilliame
de greve cuyper binnen die voors. stadt woonende op de
christen straet is gecomen sekeren soldaet spagniaert
van het garnisoen liggende binnen de voors. stadt
geaccompagneert met twee andere den eenen vande
dry gheweest synde eenen alpheris gereformeert
den tweeden corporael vanden compagnien de m. del
patte ende den naem vanden derde is aende verthoonder
onbekent die welcke aende huysvrouwe van voors. de
greve gepresenteert hebbende seker billetteken van
fourieringe syn daer over geresen verscheijden woorden
ende daernaer geresen groot ramoer tusschen die
voors. soldaeten den voors. de greve ende
andere borgers die waeren ten huysen van carel
cansmans tegens over het huys van voors. de
greve hebbende de voors. soldaeten naementlyck
den voors. alpheris terstont getrocken hen
syde gheweer ende daermede gesteken naerden
eenen ende die anderen waerover bygecomen
synde guilliam baudewyns uuytroeper der voors.
stadt ende siende dat de voors. alpheris continuelyck
was stekende over die dore vanden voors. carel
cansmans vreesende hy baudewyns dat hy mocht
quetsen eenige vrouwe persoonen wesende inden
winckel van voors. cansmans is gegaen ten
huyse vanden voors. de greve ende meynende
daeruuyt te commen met eene duyge inde hant oft
bert van eene tonne om alsoo tusschen beyden te
gaen heeft den voors. alpheris hem aengevat
ende met syn rappier hem ghebrocht eenen
sulckenen steeck onder die ocselen dat hy
baudewyns daer van is ter aerden gevallen
ende geloovende den voors. alpheris dat hy daer
van overleden was is ghevlucht naerde minne
broeders geduerende welcken tiere ende gevecht
waeren die borgers malcanderen roepende
ter hulpe elcken borger tot synder defensie nemende
alsulcken gheweir als hij ierst conste vinden
d’een eenen haemer d’ander een bert den eenen eenen
destel ende den voors. remonstrant syn roer
waermede gecomme, synde by het gevecht
ende siende dat den voors. boudewyns ter
aerde lach den welcken nochtans nyet en was
eenen man om iemanden te offenseren als
alleenelycken eene hant hebbende die andere $oren
hebbende inde belegeringe vanden voors. stadt loven
gepresteert geweest syn door syne medeborgers
roepende schiet schiet heeft syn roer gelost
op een vanden voors. spaignaerden die met syn
bloot rappier was inde hant ende de selven
geraeckt onder de borst waervan hy deser
weirelt dry oft vier daegen daernaeren is
overleden tot synder groot leetwesen welcken
aengemerckt ende dat het voors. feyt is een puer
ongeluck voorden verthoonder alleenelyck voorts gecom$
om syne mede borgers $$$$ in soo groote
peryckel t’ assisteren ende dat hy is beweegt ghe
weest doorden van vanden voors. baudewijns ende
met recht mochte vreesen datter oploop onder
de ghemeynte soude gevannen hebben by soo verre
de voors. soldaeten hadden meer insolentien bedreven
ende dat den verthoonder is een jonck gehoudt man
die welcke syn selven ende syne huysvrouwe sijnen cost
moet te voorens winnen met syne handen nijet
crackeelachtich wesende dan godt vreesende ghelyck
blyckt uuyt attestatie van synen plebaen ende dat
den voors. soldaet dyer ghebleven is nyet en is
hebbende vrouwe oft kinderen noch andere partijen
geinteresseerde
soo badt hij oidtmoedelyck dat ons soude gelieven hem
over het voors. ongeluck te verleenen brieven van
remis daertoe dienende waeromme soo ist dat wy
desen aengesien ende ierst hier op gehadt het schriftelyck advis
van onse lieve ende welbeminde die schepenen onser
voors. stadt loven genegen wesende ter oidtmoediger
bede des suppliants ende willende in dit stuck prefereren gratie
ende misericordie voor strangheyt ende rigeur van
rechte hebben den selven suppliant inden gevalle alsboven
quijtschonden ende vergeven schellen quijt ende vergeven uuyt
onser sonderlinge gratie by desen onsen brieve t’feyt ende
ongheval boven geruert midtsgaeders alle breucken
corporele ende criminele daerinne hy ter causen voors.
midtsgaeders dat daer aen cleven mach tegens ons ende
justitie misdaen ende misbruyckt mach hebben welcken
aengaende aengemerckt hebben hem weder gestelt ende gerestitueert
stellen weder ende restitueren tot synen goeden
naeme faeme ende gheruchte in onse voors. lande van
brabant ende in allen andere onsen landen ende heerlyckheden
midtsgaeders tot syne onverbeurde goeden indyen hij enige onder
ons heeft ghelyck ende in alder manieren soo hy was
voor de toecompste vanden voors. feyte imponerende hierop
een eeuwich geswijch onse lieven ende getrouwen procureur
generael van brabant ende allen anderen onsen ende onser vassallen
oft der smaelre heeren richteren justicieren ende officieren
wy sij sijn satisfactie ende beternisse ierstelyck voor al gedaen
der partye geinteresseerde voor soo vele die noch nyet gedaen
en sij ende eenige daertoe staet civilyck alleenelyck ende die
saecke sulcx is verheysschende behoudelyck dat de voors. suppliant
gehouden sal syn t’ voors. feyt tegens ons te beteren civilyck
ende te betaelen eene dobbele $$$$$$ midtsgaeders $$$
naerde gelegentheyt vanden saecken ende faculteyt van sijne
goeden met oock te betaelen die redelycke costen van justitien
hieromme alreede gedaen ende te doene alles ter tauxatie
ende moderatien van onsen seer lieven ende getrouwen
cancellier ende luyden van onsen raede in brabant
die wy daertoe gecommitteert hebben ende committeren
by desen ontbieden daeromme ende bevelen den selven onsen can=
cellier ende luyden van onsen voors. raede dat voor hun geroepen ende
de daerome behooren geroepen te sijne sij procederen wel ende
deuchdelyck tot verificatie ende interinement van dese onse
brieven van remis naer hunne forme ende innehouden ende
ter tauxatien ende moderatien vanden selve amende civile
ende costen van justitien voors. alsoo sy sullen bevinden te behooren
welck interinement de suppliant gehouden sal sijn te versuecken
ende hem in persoone te presenteren in onsen voors. raede
binnen sesse maenden naestcommende op de pene van
te verbeuren d’effect van dijen ende dat gedaen ende de selve
civiele boete ende costen van justitien getaxceert
ende betaelt synde in handen vanden genen die dat behooren
sal sy onsen voors. procureur general in brabant onsen meyer
van loven ende allen anderen onse rechteren justitieren
officieren ende ondersaeten tegenwoordige ende toecommende
dyen dat aengaen sal mogen heure stedehouderen ende
een iegelyck van hun besundre soo hun toebehooren sal laeten
ende gedoogen den voors. suppliant van deser onser tegenwoor
diger gratien ende remissien ende van allen d’inhouden van
deser inder vuegen ende manieren voore verhaelt
paisiblyck rustelyck verdelyck ende volcomentlyck ten eeuwigen
daege genieten ende ghebruycken sonder hem sonder daer inne
te doen ofte laeten doen ende te laeten geschieden $$ oft in toecommende
tyde eenich hinder letsel oft moyenisse ter contrarien
maer indyn syn lijff oft enige van syne goeden daeromme
gearresteert becommert ofte beleth waeren dat sy die
setten ende stellen doen setten ende stellen terstont ende
sonder vertreck tot geheelder ende volcommender
delivrantie want ons alsoo gelieft ende ten eynde
dat dit vast ende gestaedich blyve ten eewigen daege
soo hebben wy onsen segel hier aene doen hangen behoudelyck
in andere dingen ende $$rechten ende eenen iegelyck anders
dessijns gegeven in onser stadt brussele inde maent van
juny xvic vierenveertich